钦定古今图书集成/明伦汇编/宫闱典/第133卷 > 张鲸
## 钦定古今图书集成/明伦汇编/宫闱典/第133卷 > 张鲸

按《明外史宦官传》：“鲸，新城人，太监张宏名下也。内竖
初入宫，必投一大珰为主，谓之名下云。”“冯保用事，鲸
害其宠，为帝画策害保。宏侦知之，谓鲸曰：‘冯公前辈，
且有骨力，不宜去之’。鲸不听。既谮，逐保，宏遂代保掌
司礼监，而鲸掌东厂。宏无过恶，颇著贤声。万历十二
年卒，张诚代掌司礼监。十八年，鲸罢东厂，诚兼掌之。”
二十四年春，以诚联姻武清侯，擅作威福，降奉御司
香孝陵，籍其家；弟侄张勋等皆削职治罪。鲸性刚果，
帝倚任之。其在东厂，兼掌内府供用库印，颇为时相
所惮。而其用事司房邢尚智招权受赇。万历十六年
冬，御史何出光劾鲸及其党鸿胪序班尚智与锦衣
都督刘守有相倚为奸，专擅威福，罪当死者八，赃私
未易缕指。帝命鲸策励供事，而削尚智、守有职，馀党
法司提问。给事中陈尚象、吴文梓、杨文焕，御史方万
策、崔景荣复相继论列。报闻。法司奏鲸等赃罪，尚智
论死，鲸被切责不罪。给事中张应登再疏论之，不听。
御史马象乾疏争，并劾内阁阿纵。大学士申时行等
自请赐罢。吏部尚书杨巍等乞将鲸正法，以泄众忿。
帝不听。时行等辞，而命下象乾诏狱。时行及同官许
国、王锡爵皆上疏申救，帝乃留象乾疏于中。给事中
李沂复抗疏攻鲸，且谓帝纳鲸金宝，故宽鲸罪。帝大
怒，言沂等为张居正、冯保报复，下沂诏狱。狱上，命杖
六十，削其官。时行等力救，不听。鲸迫众论乞罢，乃命
私家闲住。时论颇谓张诚与鲸交恶，朝臣有所恃，以
故力攻之。已而南京御史俞咨禹请正鲸罪。帝报已
有旨，南京兵部尚书吴文华率南九卿请罪鲸而宥。
言者不听。文华遂乞休去。未几，帝复召鲸入。给事中
陈与郊、御史贾希夷、南京吏部尚书陆光祖、给事中
徐常吉、御史王以通等，皆言“鲸随进随退，为国家大
忧。”俱不报。最后大理评事雒于仁上《酒色》《财气四箴》，
指鲸以贿复进。帝怒甚，召申时行等入毓德宫，命治
于仁，而召鲸至，令时行等传谕责训之。鲸宠由是渐
衰。尚智后减死充军。